Pinelands is 'n sentrale voorstad van Kaapstad en word deur onder meer Observatory, Maitland, Thornton en Mowbray begrens. Die voorstad, wat vroeër 'n afsonderlike munisipaliteit was, is aangelê as Suid-Afrika se eerste tuindorp (met baie parke en 'n tuin vir elke huis) onder aansporing van die Volksraadslid Richard Stuttaford, wat in 1920 die bedrag van £10 000 geskenk het om as basiese fonds vir die ontwikkeling van die buurt te dien. Die onderneming het kort voor lank vir homself begin betaal aangesien dit deur 'n ingelyfde vereniging sonder winsoogmerk bedryf is en daarom ook alle opbrengs terug kon ploeg in die gemeenskap. Die perseel waar die mooi, boomryke voorstad vandag staan, was voorheen die bosboulandgoed Uitvlugt op die Kaapse Vlakte. Met die beplanning van die tuinstad is groot sorg geneem om die hoogste moontlike argitektoniese standaarde te handhaaf en die bes moontlike veiligheidsmaatreëls vir die verkeer te tref. In 1955 is Meadowridge in die Suid-Skiereiland as tweede Kaapse tuinstad aangelê. Pinelands het in 1948 'n munisipaliteit geword en die (toe byna uitsluitlik wit) bevolking was in 1980 net meer as 15 000.